Wild Bill Hickok

James Butler Hickock, anavezetoc'h dindan an anv Wild Bill Hickok, a oa un haroz poblek eus an trec'h war ar C'hornôg er Stadoù-Unanet en XIX kantved, bet ganet d'ar 27 a viz Mae 1837 e Homer (hiziv Troy Grove) en Illinois, ha marvet d'an 2 a viz Eost 1876 e Deadwood (Dakota Territory). Bet e voe soudard, den a lezenn, sklêrijenner hag aktour. Brudet eo abalamour d'e ampartiz gant armoù-tan ha d'an niver a dud bet lazhet gantañ.

 Buhez 
Ganet e voe en ur familh floderien sklaved. Yaouank a-walc'h e tiskouezas bezañ ampart gant armoù-tan. Drouklazhet e voe e dad pa oa eñ 14 bloaz. Da 17 vloaz e krogas Hickok da labourat evel blenier rederigoù, ma implijas e varregerezhioù war an tennañ, pa oa taget ar rederigoù alies d'ar poent-se. Meur a labour all a reas war-lerc'h, en o zouez evit ar Pony Express Wild Bill Hickok & the Deadman’s Hand, Legends of America (lennet d'an 09/12/2025).

E miz Gouere 1861 e voe paket e-kreiz un dennadeg e Rock Creek (Nebraska), ha lazhañ a reas pevar den. Ne voe ket kondaonet pa oa bet anevezet e oa en em zifennet hepken, met brud a dapas abalamour d'an darvoud-se. D'an 30 a viz Here er memes bloaz e rollas e arme an Unaniezh. Eno e voe lesanvet anezhañ Wild Bill, ha kamarad a zeuas da vezañ gant George Custer ivez.
kleiz|thumb|271x271px|Ferrotip Wild Bill Hickok (war-dro 1870).
E 1867 e embannas dirak ur c'hazetenner eus an New York Herald e oa bet lazhet kant den gantañ, evit c'hoarzhin. Klevet e voe evel gwir bater gant ar c'hazetenner hag embannet e voe er journal, ar pezh a lakaas brud Wild Bill Hickok da greskiñ er vro c'hoazh. Er bloavezhioù war-lerc'h e vevas etre Arkansas, Colorado ha Texas, e-lec'h ma plije dezhañ c'hoari ar c'hartoù. Tud all a voe lazhet gantañ abalamour da zizemglevioù ganet diwar bartiennoù poker. Lakaet e voe da dec'hout diouzh Abilene goude bezañ bet lazhet ur sheriff eus ar gêr Wild Bill Hickok is murdered, History, 16/11/2009 (lennet d'an 09/12/2025). Kemer a reas perzh a arvestoù aozet gant Buffalo Bill, met ne reas ket berzh, ha paouez a reas abalamour d'e gudennoù alkoolegezh a oa deuet war-wel d'ar mare-se.

 Marv 
Ambrougañ a reas bevin war-zu Deadwood e 1876. Eno e voe drouklazhet d'an 2 a viz Eost 1876, pa oa c'hoari ar c'hartoù, gant daou denn revolver tennet en e benn gant Jack McCall, ur c'hoarier mezv hag en doa kollet ur bartienn a-enep dezhañ an deiz a-raok.

 Armoù 
Perc'henn e oa Hickok war ur re revolverioù Colt 1851 Navy savet evitañ, dezhe plakennoù-lamm e olifant. Unan anezhe a voe gwerzhet goude e varv evit sikour paeañ frejoù e interamant. Emañ bremañ war ziskouez er Buffalo Bill Center of the West e Cody (Wyoming) McCLURE Nancy, Treasures from Our West: Wild Bill Hickok Revolver, Buffalo Bill Center of the West, 20/12/2019 (lennet d'an 09/12/2025). Da vare e varv e oa gantañ ur revolver Smith & Wesson Model 2 Wild Bill Hickok's Smith & Wesson no. 2 revolver on offer at Bonhams this Fall, Bohams, 2013 (lennet d'an 09/12/2025).

 Er sevenadur 
Er c'hoari poker, an dornad ennañ daou vorn du hag an daou 8 du a zo lesanvet Dead man's hand ("dornad an den marv") pa oa sañset an hini a oa e dorn Hickok da vare e vuntr.

 Levrlennadur 
  Dobs/Bufi, Wild Bill Hicock, Glénat, 2022, 56 p., ISBN 978-2344040591, levr bannoù-treset

 Daveennoù 

Rummad:Ganedigezhioù 1837
Rummad:Marvioù 1876
Rummad:Soudarded SUA
Rummad:Kornôg ar Stadoù-Unanet
Rummad:Trec'h war ar C'hornôg
Rummad:Tud a lezenn
Rummad:Tennerien